Ir-Regolament tal-Kummissjoni (KEE) Nru 1357/2000
tas-27 ta' Ġunju 2000
li jemenda r-Regolament (KE) Nru 1251/96 li jiftaħ u li jipprovdi għall-amministrazzjoni tal-kwoti ta' tariffi fis-settur tal-laħam tat-tjur
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KE) Nru 1095/96 tat-18 ta' Ġunju 1996 dwar l-implimentazzjoni tal-konċessjonijiet stabbiliti fl-Iskeda CXL ifformolata wara l-konklużjoni tan-negozjati GATT XXIV.6 [1], u b'mod partikolari l-Artikolu 1 tiegħu,
Billi:
(1) Fil-qafas ta' l-Organizzazzjoni Kummerċjali Dinjija, il-Komunità ħadet ir-responsabbilità li tiftaħ kwoti ta' tariffi għal ċerti prodotti fis-settur tal-laħam tat-tjur; billi b'riżultat ta' dan, mill-1 ta' Lulju 2000, għandhom jiġu stabbiliti regoli għall-applikazzjoni ta' dawk il-kwoti;
(2) Ir-Regolament tal-Kummissjoni (KE) Nru 1251/96 [2], kif l-aħħar emendat bir-Regolament (KE) Nru 1327/1999 [3], jipprovdi għall-amministrazzjoni ta' dawk il-kwoti għall-perjodu l-1 ta' Lulju 1999 sat-30 ta' Ġunju 2000; billi għandha ssir disposizzjoni għall-amministrazzjoni tagħhom mill-1 ta' Lulju 2000;
(3) Billi l-miżuri li hemm provdut għalihom f'dan ir-Regolament huma bi qbil ma’ l-opinjoni tal-Kumitat ta' Ġestjoni għal-Laħam tat-Tjur u għall-bajd,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1251/96 huwa b'dan il-mezz emendat kif ġej:
1. L-Artikolu 1 huwa mibdul b'dan li ġej:
"Artikolu 1
Il-kwoti ta' tariffi ta' importazzjoni elenkati fl-Anness I huma miftuħin kull sena għall-gruppi ta' prodotti u taħt il-kondizzjonijiet indikati fih."
2. L-Anness I huwa mibdul bl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta' Lulju 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta' Ġunju 2000.